*Non confundir con **Hieronymus Duquesnoy o Vello** pai de **Hieronymus Duquesnoy o Novo**.*
*Para outros personaxes co mesmo apelido, ver a páxina de homónimos **Duquesnoy**.*

**Hieronymus Duquesnoy o Novo** (coñecido tamén co seu nome de pía en francés: **Jérôme**), nado na cidade de Bruxelas cara a 1602 (bautizado o 8 de maio dese ano) e executado na vila flamenga de Gante o 28 de setembro de 1652, foi un escultor e arquitecto brabantino.

Traxectoria
-----------

Mausoleo do bispo Triest, en Gante
Hieronymus recibiu a súa primeira educación artística en Bruxelas da man do seu pai, Hieronymus Duquesnoy o Vello, e aínda moi novo, en 1618, marchou a Roma para completar a súa formación, xunto co seu irmán François. As disputas persoais entre os irmáns fan que estes se separen e Hieronymus viaxa posteriormente a Lisboa, Florencia e Madrid, onde traballa na corte do rei Filipe IV.

Reconciliado con François entre 1641 e 1643, cando este se atopaba gravemente doente, traballou no seu obradoiro en Roma e, tras a morte deste, volveu a Bruxelas, onde o arquiduque Leopoldo Guillerme de Austria, elixido como gobernador dos Países Baixos por Filipe IV, o nomeou escultor da corte. En Bruxelas comezou unha carreira sobresaliente. As obras con certas influencias barrocas do seu irmán supuxeron para Hieronymus un referente para o resto da súa vida e convertérono nun dos principais espalladores deste estilo polos Países Baixos.

"A Educación da Virxe por Santa Ana", en Bruxelas
Entre 1644 e 1646 esculpiu catro grandes estatuas dos apóstolos Paulo, Tomé, Bertomeu e Mateu para unha nave da catedral de San Miguel e Santa Gúdula de Bruxelas.

En 1651 foi nomeado arquitecto e escultor da corte. E ese mesmo ano esculpiu unha estatua de Santa Úrsula para a igrexa de Nosa Señora do Sablón, en Bruxelas, e en 1653 outra talla da "Educación da Virxe por Santa Ana"*,* para a catedral bruxelesa. Como un arquitecto, construíu entre 1651 e 1656, a capela de Nosa Señora da mesma catedral.

Destacan tamén entre as súas obras o "Cristo na cruz" en marfil da igrexa de Beatos de Mechelen, a estatua dos santos da abadía de San Miguel en Antuerpen e un "Rapto de Ganímedes" para o escultor Luc Faid'herbe.

A partir de 1651 traballou, sobre todo, para edificar o mausoleo do bispo Antoon Triest na catedral de San Bavón, en Gante.

Cando o mausoleo non estaba aínda rematado, foi acusado dun acto de sodomía sobre dous nenos de oito e once anos. Como consecuencia desta acusación, foi condenado a morte e, o 28 de setembro de 1654, foi executado esganándoo atado a un poste. O seu corpo foi reducido a cinzas na praza do mercado do gran, en Gante.

Notas
-----

1. ↑  "Jerôme Duquesnoy II Arquivado 03 de marzo de 2016 en Wayback Machine.". En *Baroque in the Southern Netherlands (en inglés)*
2. ↑  "Du Quesnoy family". En *Grove Art Online.* Oxford University *(en inglés)*
3. ↑  Coekelberghs, Denis. "A propos de Jérôme Du Quesnoy le jeune". En *La Tribune de l'Art*, 1 de setembro de 2006 *(en francés)*
4. ↑  De Busscher, Edmond. "Les sculpteurs De Quesnoy, Delvaux, Calloigne". En *Annales de la Société Royale des Beaux Arts.* Gante, 1877. P. 305-440 *(en francés)*
5. ↑  "Philippe Malgouyres: Le buste d'Antoine Triest (1576–1657), évêque de Gand, par les frères Duquesnoy, entre au Louvre". En *La Revue du Louvre et des musées de France.* 2000. N° 4, P.15-17 *(en francés)*
6. ↑  Eekhoud, Georges. "Un illustre uraniste du XVII siècle. Jérôme Duquesnoy, sculpteur flamand". En *Jahrbuch für Sexualzwischenstufen mit besonderer Berücksichtigung der Homosexualilät.* 1900. P. 277-287 *(en francés)*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Hieronymus Duquesnoy o Novo Modificar a ligazón no Wikidata*** |

### Bibliografía

* Hadermann-Misguich, Lydie. *Les du Quesnoy.* Gembloux, Duculot, 1970
* De Busscher, E. "Les sculpteurs De Quesnoy, Delvaux, Calloigne". En *Annales de la Société Royale des Beaux Arts*. Gante, 1877 *(en francés)*
* Philippot, P. et al. *L'architecture religieuse et la sculpture baroques dans les Pays-Bas méridionaux et la principauté de Liège 1600-1770*. Éditions Mardaga. Wavre, 2003. Páxinas 769-771 [ISBN 978-2-87009-838-7] *(en francés)*

### Outros artigos

* Hieronymus Duquesnoy o Vello
* François Duquesnoy

|  |  |
| --- | --- |
| Control de autoridades | 
* Wd: Q2478963
* WorldCat
* VIAF: 30477497
* AGORHA: 53135
* BPN: 59612596
* CERL: cnp00582219
* EBID: ID
* FAST: 202900
* GND: 124691692
* ISNI: 0000 0000 2658 6442
* LCCN: n87933657
* NTA: 321610946
* RKD: 124425
* SUDOC: 172244900
* ULAN: 500330234

 |